
YHDYSKUNTASEURAAMUKSIA KOSKEVAN LAINSÄÄDÄNNÖN KOKONAISUUDISTUS

Lausuntonaan Kriminaalihuollon tukisäätiö (Krits) esittää seuraavaa:
Yhdyskuntaseuraamuksia koskevien lakien kokoaminen yhteen on hyvä ratkaisu, joka selkeyttää ja yhtenäistää lainsäädäntökokonaisuutta. Lainsäädäntöehdotuksessa tuodaan hyvin esille vankeusrangaistuksen aiheuttamia ongelmia. Seuraamusten painopisteen muutos kohti avoimempia seuraamuksia on erittäin tervetullutta. Yhdyskuntaseuraamukset mahdollistavat rangaistusten suorittamisen ilman vankeusrangaistusten haittavaikutuksia, kun seuraamuksen suorittaja pystyy jatkamaan elämäänsä siviilissä. Seuraamusten sisältöjen monipuoliset koostamismahdollisuudet ja yksilöllinen räätälöiminen edistävät tuomitun kuntoutumista ja rikollisesta toiminnasta irtautumista.  Tärkeää on erityisesti erityyppisten ja eri sektoreilla tuotettujen päihdepalvelujen, mielenterveyspalvelujen sekä velka-asioiden selvittelyn mahdollistaminen. Useimmissa yhdyskuntaseuraamuksissa seuraamuksen piiriin pääseviltä edellytetään kuitenkin varsin huomattavaa toimintakykyä ja elämänhallintaa. Esimerkiksi valvontarangaistus edellyttää yleensä asunnon olemassaoloa. Kyseessä on yhdenvertaisuusongelma, kuten esityksessä todetaankin. 
Esityksessä tuodaan esille rikoksesta tuomittujen merkittävä syrjäytyneisyys, elämän valmiuksien puutteet ja niiden kasautuminen sekä  hoidon ja kuntoutuksen tarve. Toisaalta korostetaan heidän palvelujensa järjestämistä normaalisuusperiaatteen mukaisesti. Sosiaali- ja terveyspalvelujen kannalta kyse on kuitenkin yhdestä haasteellisimmasta erityisryhmästä, jonka palvelutarpeisiin vastaamisiin eivät normaalipalvelut yleensä riitä. Se on usein myös osatekijä heidän syrjäytymisessään. Heidän kohdallaan yhteiskuntaan sijoittumista ja uusintarikollisuuden väheneminen edellyttää erityispalvelujen järjestämisen lisäksi panostamista heidän sosiaalisen ja taloudellisen aseman parantamiseen (toimeentuloturva, eläkejärjestelyt, asumispalvelut, työhön ja toimintaan osallistuminen).

Suomessa on jo pitkään huono-osaisten hoidon ja kuntoutuksen tarvetta korvattu haittoja ehkäisevällä toiminnalla ja näin lisätty syrjäytyneiden määrää. Päihdehuollossa ja mielenterveyspalveluissa hoitoa ja kuntoutusta on korvattu huonosti resursoiduilla asumispalveluilla ja päivätoiminnoilla. Vastuu niiden järjestämisestä on enenevässä määrin jätetty järjestöjen ja vapaaehtoistyön vastuulle. Myös Rikosseuraamuslaitos on vähentänyt rangaistuksen aikaisia sijoituksia hoitoon ja kuntoutukseen ja lopettanut mm. Kisko-hoidon järjestämisen  Kestilän vankilassa. 

Haittojen ehkäisytoimia tarvitaan mutta niillä ei saisi korvata huono-osaisten hoitoa ja kuntoutusta.

Lakiehdotuksen perusteluissa tuodaan voimakkaasti esille yhteistyön tärkeys eri tahojen kanssa.  Krits pitää erittäin tärkeänä rikosseuraamusalan toimijoiden vahvaa yhteistyötä  rikosseuraamuksen suorittajan kuntoutumisen ja kuntoutusjatkumoiden turvaamisessa. Kuntoutus ja kuntoutusjatkumot ovat keskeinen tekijä uusintarikollisuuden ehkäisyssä. Kuntien palvelujen lisäksi keskeisiä toimijatahoja ovat mm. Kansaneläkelaitos ja työ- ja elinkeinotoimistot. Koska seuraamuksia suorittavilla on usein hoitamattomia kroonisia sairauksia sekä työkyvyn ongelmia, olisi näiden asioiden vireillepano ja selvittäminen seuraamusaika myös olennaista. 
Nyt kun tarkoituksena on laajentaa yhdyskuntaseuraamusten käyttöä entistä enemmän tukea tarvitsevien kohdalla, tarvitaan myös aikaisempaa tehokkaampia palveluja ja muita tukimuotoja. Rangaistun lähipiirin, omaisten ja vertaisjärjestöjen mahdollistamaa yhteistyötä ja tukea tulisi hyödyntää ja kehittää. Tämä edellyttää myös verkostotyöhön erikoistuneiden työntekijöiden lisäämistä Rikosseuraamuslaitoksessa. Säätiön kokemuksen mukaan Rikosseuraamuslaitoksen mahdollisuudet yhteistyöhön tukipalveluja rikosseuraamusasiakkaille järjestävien tahojen kanssa ovat viime vuosina vähentyneet.

Esityksessä on argumentoitu säätiön näkökulmasta perusteettomasti sen puolesta, ettei sopimushoitoa meillä tarvittaisi, tai ettei se olisi myönteinen ja toimiva vaihtoehto esim. vaikeasti addiktoituneille päihdeongelmaisille. Vähintään tulisi päästä kokeilemaan sopimushoidon mahdollisuuksia.
 Merkittävänä uudistuksena lakiehdotuksessa on yhdyskuntaseuraamusten arvioinnin ja suunnittelun yhtenäistäminen. Tällä hetkellä eri seuraamuksilla on erilaisia arviointi-, selvitys- ja suunnitteluvelvoitteita, joilla on erilaisia tavoitteita. Samasta henkilöstä voidaan tehdä useita erilaisia arviointeja eri tarkoituksiin. Vuonna 2006 voimaan tulleen vankeuslain keskeinen tavoite on rangaistusajan suunnitelmallinen eteneminen vangin rikoksettomuutta edistävällä tavalla. Lain tavoitteet ovat toteutuneet kuitenkin vain osittain, koska arviointityöhön ja suunnitelmien rakentamiseen osoitetut resurssit eivät riitä perusteellisten suunnitelmien laatimiseen kuin osalle vangeista. Etenkin lyhyttä tuomiota suorittavien osalta arvioinnit ja suunnitelmat tehdään asiakirjatietojen pohjalta, eikä suunnitelma välttämättä vaikuta rangaistuksen suorittamiseen mitenkään. Arviointityön lisäksi resurssipulaa on etenkin niiden kuntouttavien toimintojen toteutuksessa, joita rangaistusajan suunnitelmissa esitetään. Suunnitelmien rakentaminen on turhaa, mikäli niissä esitettyjä toimenpiteitä ei pystytä toteuttamaan. 

Nyt lausuttavana olevassa mietinnössä todetaan, että resursseja on viime vuosien organisaatiouudistuksissa pyritty osoittamaan rikosseuraamusasiakkaiden kanssa tehtävään lähityöhön. Kritsin näkökulmasta lähityön resursointi on jäänyt pyrkimyksen tasolle johtuen varmasti osittain rikosseuraamusalaan kohdistuneista säästöohjelmista. 
Mietinnössä ehdotettu  yhdyskuntaseuraamusten arvioinnin ja suunnittelun yhtenäistäminen helpottaa ja selkeyttää näitä tehtäviä ja on todellakin kannatettava ehdotus. Toisaalta kuitenkin lakiehdotus lisää Rikosseuraamuslaitoksella tehtävää arviointi- ja täytäntöönpanotyötä ja sen vaativuutta. Ehdotuksessa ei kuitenkaan oteta selkeää kantaa siihen, millä resursseilla lisääntyvät arviointityö, täytäntöönpanosuunnitelmat ja rangaistustaan suorittavien valvonta hoidetaan. Krits korostaa erityisesti sosiaalityön ja mielenterveystyön  asiantuntemuksen turvaamista sekä arviointityössä että täytäntöönpanosuunnitelmien laadinnassa ja toteutuksessa.

Sivulla 84 todetaan, että ”Edellä todetut seikat edellyttävät Rikosseuraamuslaitoksen henkilöstö- ja muiden resurssien suuntaamista yhä enemmän yhdyskuntaseuraamusten täytäntöönpanoon. Kyse ei olisi kuitenkaan puhtaasta kustannuslisästä, koska onnistuneesti suoritettujen yhdyskuntaseuraamusten myötä kyetään välttämään ehdottoman vankeusrangaistuksen käyttöä.” Kysymys kuitenkin herää, vähenevätkö ehdottomat rangaistukset todella niin paljon, että kokonaisuudistuksen kustannukset pystytään riittävin osin kattamaan vai onko vaarana vankiloissa toteutetun kuntouttavan toiminnan ajautuminen entistä suurempaan ahdinkoon. 
Ehdotettu kokonaisuudistus siirtää yhdyskuntaseuraamuksen valintaan liittyvän arvioinnin ja punninnan osin syyttäjälaitokselta ja tuomioistuimilta Rikosseuraamuslaitokselle. Eikö resurssien uudelleenjakoa voisi tarkastella myös tästä näkökulmasta?

Esityksen vaikutusten arvioinnissa huomio kiinnittyy paikoin hieman outoon argumentointiin. Esim. sivulla 80 todetaan, että yhdyskuntaseuraamukset yhdistävä kodifikaatio kohottaisi seuraamukset eräässä mielessä vastinparinsa – vankeuden – rinnalle. Ei kai mietinnön tavoitteena ole arvottaa tai kilpailuttaa ehdottomia vankeusrangaistuksia ja yhdyskuntaseuraamuksia keskenään? On vaikea hahmottaa ehdoton vankeusrangaistus jotenkin ”ylempänä” rangaistusmuotona kuin yhdyskuntaseuraamukset ja määrällisesti jälkimmäisiähän on päivittäin täytäntöönpanossa ehdottomia vankeusrangaistuksia enemmän. Sivulla 83 kerrotaan yhdyskuntaseuraamusten suosiosta suuren yleisön keskuudessa. Tuskin mikään rangaistusmuoto on suuren yleisön mielikuvissa kovin ”suosittu”. Ehdoton vankeus tiedetään ja osataan nimetä rikosseuraamukseksi mutta sen sisältöjä ei tunneta ja yleiset mielipiteet liittyvät usein kuvitelmaan rangaistuksen lepsuudesta. Yhdyskuntaseuraamuksista parhaiten tunnettaneen yhdyskuntapalvelu mutta muut yhdyskuntaseuraamusten muodot lienevät suomalaiselle yleisölle varsin vieraita.
Valtion ja kuntien välisen kustannustenjaon selkeyttäminen on tarpeellista. Ehdotuksessa jako on esitetty toteutettavaksi siten, että Rikosseuraamuslaitos vastaa yhdyskuntaseuraamuksiin liitettävien toimintojen kustannuksista ja kotikunta vastaa peruspalveluista. Perusteluissa täsmennetään, että päihdehoidot kuuluisivat Rikosseuraamuslaitoksen kustannettaviksi, mikäli ne liittyvät seuraamukseen, eikä päihdehoitoa ole aloitettu ennen seuraamusta. Linjaus selkeyttäisi toteutuessaan kustannustenjaon ongelmia, mikä olisi erinomainen edistysaskel pitkään jatkuneeseen kiistaan kustannusvastuusta. Linjaus edellyttäisi kuitenkin huomattavaa lisäresursointia seuraamusaikaiseen kuntoutukseen tilanteessa, jossa lisäresursseja ei ole odotettavissa. On pelättävissä, että Rikosseuraamuslaitoksen nykyisillä resursseilla esitetyt ehdotukset eivät tule toteutumaan. Kuntoutusrahoituksen niukkuudesta esimerkkinä voidaan mainita se, että viime vuosina vain harvat vangit ovat voineet päästä rangaistusaikana ulkopuoliseen päihdelaitoskuntoutukseen.

Lakiehdotuksen mukaan Rikosseuraamuslaitoksella on oikeus salassapitosäännösten estämättä saada tietoa eri viranomaisilta tuomioistuimelle annettavaa lausuntoa ja täytäntöönpanoa varten. Miten Rikosseuraamuslaitos informoi asiakasta salassapitosäännösten estämättä saatujen tietojen hankinnasta ja asiakkaan mahdollisuudesta tarkastaa saadut tiedot (vrt. laki sosiaalihuollon asiakkaan asemaa ja oikeuksia koskeva laki)? Lähtökohtana tulee olla oikeudenmukainen kohtelu ja ihmisarvon kunnioitus (ehdotuksen 4 §). 
Lainsäädäntöehdotuksessa seuraamusta suorittavan läheiset otetaan huomioon vain vähäisessä määrin. Läheiset eivät tule näkyviksi toimijoiksi, joilla on merkittävä rooli seuraamuksen suorittajan elämässä ja kuntoutumisessa, vaikka ehdotuksessa muutoin korostetaan kuntoutuksen merkitystä.  Ehdotuksessa ei myöskään oteta kantaa tuomitun suhteeseen mahdollisiin lapsiinsa ja vanhemmuuden edistämiseen. Perheiden ja lasten kohtaamiseen liittyvä koulutus olisi ensiarvoisen tärkeää niille Rikosseuraamuslaitoksen työntekijöille, jotka tehtävissään tulevat kohtamaan perheitä ja lapsia. Näin on erityisesti valvontarangaistuksen ja valvotun koevapauden osalta, mutta myös muissa seuraamuksissa läheiset ovat yksi keskeinen ja käyttämätön voimavara kuntoutusta suunniteltaessa ja toteutettaessa. 
Myöskään järjestöjen roolia ja merkitystä rikosseuraamusten tukipalvelujen järjestäjinä ei mietinnössä mainita eikä pohdita. Näillä on usein kuitenkin käytännön palvelujen järjestämisessä kuntaa merkittävämpi rooli. Erityisen tärkeää Rikosseuraamuslaitoksen olisi kehittää ja tukea kohderyhmänsä ja heidän omaistensa vertaistukitoimintaa.

Ehdotuksessa on tarkasteltu rikosseuraamusasiakkaiden tilannetta varsin realistisesti ja otettu huomioon varsinkin sakko- ja lyhytaikaisvankien heikko toimintakyky. Rangaistuksen suorittamiseen on pyritty yhdistämään toimenpiteet tuomitun elämäntilanteen parantamiseksi. Sakkopalvelu on tervetullut rangaistusmuoto, joka mahdollistaa köyhien ja syrjäytyneiden tilanteeseen puuttumisen. Tärkeä lisäys on myös sakon muunnon peruuttamismahdollisuus, jos tuomittu on sitoutunut päihdehoitoon tai ryhtynyt velkaneuvojan kanssa järjestelemään velkatilannettaan. Mietinnön mukaisesti myös mahdollisuus maksaa sakko vankilassa tulee säilyttää. Vastakkaisen kannan perustelu, että sakon tässä tilanteessa usein maksaa joku muu kuin tuomittu itse, ei ole looginen, koska maksaja voi olla joku muu myös ennen vankilaan joutumista.Säätiö pitää tarpeellisena sitä, että lainsäädäntöuudistuksessa on esitetty harkinnan lisäämistä tavoitteena lisätä ehdonalaisen vapauden valvontaa. Moni vapautuva, erityisesti lyhyen tuomion saanut, hyötyisi valvonnasta ja siihen liittyvästä palveluohjauksesta ja tuesta. Yhdyskuntaseuraamustoimistoista myös työntekijöillä on helpompi ja suorempi yhteys muuhun palvelujärjestelmään kuin vankiloista. 

Ehdotettu kokonaisuudistus toteutuessaan tuo käyttöön yhden kokonaan uuden rangaistusmuodon, sakkopalvelun, ja olemassa olevan rangaistuksen variantin eli erityisen nuorille suunnatun valvonnalla tehostetun yhdyskuntapalvelun. Rikosseuraamusten valikoiman monipuolisuudessa on etunsa, kuten lausunnon alussa on todettu. Oikeanlaisen seuraamuksen räätälöinti oikealle henkilölle oikeassa elämäntilanteessa vaatii kuitenkin arvioinnin, suunnittelun ja toteutuksen resursseja, joita myös on tässä lausunnossa aiemmin pohdittu. Monipuolisuus toisaalta lisää järjestelmän sekavuutta, eikä välttämättä aikaansaa pienempiin ryhmiin kohdistuvien rangaistusten tunnettuutta ja käyttöä. 
Sakkopalvelun järjestämisessä tulisi erityistä huomiota kiinnittää tarpeenmukaisten tukipalvelujen järjestämiseen ja niiden resursointiin  sekä jatkotoimien järjestämiseen henkilön kotikunnan ja palvelujen tuottajien  kanssa.
Mietinnössä pohditaan useaan otteeseen tarvetta säilyttää seuraamusvalikoimassa vähälle käytölle jäänyt nuorisorangaistus. Sivulla 34 todetaan, että vuonna 2010 nuorisorangaistuksia oli täytäntöönpanossa päivittäin keskimäärin 12 ja koko vuoden aikana yhteensä 25. Sivun lopussa kerrotaan Oikeuspoliittisen tutkimuslaitoksen tutkimuksesta, jossa valvojien arvion mukaan nuorisorangaistus oli ollut mielekäs ja tarkoituksenmukainen seuraamus noin puolelle rangaistukseen tuomituista. Tästä päätellen nuorisorangaistuksesta hyötyneitä tuomittuja olisi noin 12–13 vuotta kohden. Kun seuraamusvalikoimaan olisi ehdotuksen mukaan lisäämässä erityinen nuorille suunnattu valvonnalla ja kuntouttavilla ohjelmilla tehostettu yhdyskuntapalvelu, herää kysymys, onko nuorisorangaistuksen säilyttäminen seuraamusvalikoimassa tarpeen, vaikka toimikunta tähän lopputulokseen päätyykin.
Vankiloissa naisten erityisongelmia huomioivia kuntoutusmahdollisuuksia on hyvin vähän. Suurin osa palveluista on suunniteltu miehiä ajatellen. Yhdyskuntaseuraamuksissa on mahdollista ottaa huomioon naisten erityisongelmat ja erityisten palvelujen tarve (esimerkiksi väkivallan uhreina). Naisille sopivat palvelut voidaan yhdistää seuraamuksiin, esimerkiksi kohdennetut päihdelaitospalvelut ja väkivallan uhrien palvelut. Yhdyskuntaseuraamuksissa on helpompi tukea naisten vanhemmuutta ja suhdetta lapsiin kuin vankeusrangaistusten aikana. Lausuntopyynnössä esitetään erityinen toivomus sukupuolten välisen tasa-arvon toteutumisen arvioinnista yhdyskuntaseuraamusten osalta. Tätä ajatellen huomiota herättää, että itse mietinnössä naisia ja naisten asemaa yhdyskuntaseuraamuksissa ei mainita eikä pohdita lainkaan.
Seuraamusta suorittavan oikeus oikaisuvaatimuksen tekemiseen rajautuu muutamaan keskeiseen tuomitun oikeusturvaan liittyvään asiaan. Useat seuraamuksien suorittamiseen liittyvät päätökset on näin ollen rajattu oikaisuvaatimusmahdollisuuden ulkopuolelle. Näistä asioista, kuten täytäntöönpanon lykkäämisestä tai keskeyttämisestä, päättää yhdyskuntaseuraamustoimiston johtaja, apulaisjohtaja tai rikosseuraamusesimies. Miten tuomittujen kohtelun yhdenmukaisuus turvataan näissä päätöksissä koko maassa?

Lakiehdotuksessa on esitelty lyhyesti Suomessa toteutettavaa sovittelutoimintaa. Sovittelua käytetään pääasiassa rikos- ja riita-asioiden sovittelussa ennen tuomiota. Sovittelua olisi mahdollista käyttää yhdyskuntaseuraamuksia suorittavien keskuudessa nykyisestä poikkeavalla tavalla erilaisten ristiriitatilanteiden käsittelyssä esimerkiksi seuraamusta suorittavan ja hänen perheensä välisissä ristiriitatilanteissa. Tällöin sovittelu olisi seuraamusta suorittavan kuntoutusta tukevaa toimintaa.
Kaiken kaikkiaan ehdotettu laki yhdyskuntaseuraamusten täytäntöönpanosta vaikuttaa eheältä ja hyvin toimivalta kokonaisuudelta. Erityisesti valvontarangaistuksen säädökset osana yhdyskuntaseuraamusten kokonaisuutta toimivat paremmin kuin tällä hetkellä voimassa oleva laki valvontarangaistuksesta (330/2011). Yksittäisenä huomiona 53 §:ssä säädetään, että jos samassa asunnossa asuva peruuttaa suostumuksensa valvontarangaistuksen täytäntöönpanoon ko. asunnossa, Rikosseuraamuslaitoksen on selvitettävä, voidaanko rangaistus panna täytäntöön jossain muualla ja tätä selvitystä varten rangaistuksen suorittaminen voidaan väliaikaisesti keskeyttää 25 §:ssä tarkoitetulla tavalla. 25 § koskee törkeää velvollisuuksien rikkomista, jota samassa asunnossa asuvan suostumuksen peruutus ei varmaankaan ole. Oikea viittaus lienee 18 §:ään.
Valvontarangaistuksen toimintavelvoitteen tuntimääristä säädetään 43 §:ssä, jonka mukaan työtä ja muuta toimintaa on oltava vähintään 10 tuntia ja enintään 40 tuntia viikossa. Erityisestä syystä, esim. matka-ajoista johtuen, toimintavelvollisuus voidaan vahvistaa enintään 50 tunniksi viikossa. Vaikka kokemukset valvontarangaistuksesta ovat vielä määrällisesti vähäisiä, jo nyt on tullut esiin useita tapauksia, joissa toimintavelvoitteen ehdoton 50 tunnin maksimimäärä ei riitä. Valvontarangaistukseen on tuomittu henkilöitä, jotka ovat työelämässä. Jos työajan pituus on esim. rakennusalalla yleinen 40 tuntia viikossa, työmatkoihin jää käytettäväksi 1 tunti suuntaa kohti, joka ei edes pääkaupunkiseudulla ole kovinkaan poikkeuksellinen työmatka-aika. Pahimmillaan tässä tilanteessa seurauksena on, että valvontarangaistuksen valmistelusta joudutaan luopumaan ja syytetty on vaarassa joutua vankilaan sen takia, että hänellä on työ.
Toinen selkeä epäkohta on, että työelämässä mukana olosta huolimatta syytetyllä voi olla tarvetta esim. päihdekuntoutukseen tai muuhun kuntouttavaan toimintaan, jolloin tiukka aikaraja joko estää kuntoutukseen osallistumisen tai pakottaa rangaistukseen tuomitun neuvottelemaan työajan lyhentämisestä ja sitä kautta ansionmenetyksestä. Tiukat aikarajat ovat osa valvontarangaistuksen luonnetta mutta olisiko toimintavelvoitteen maksimimäärän ehdottomuutta mahdollista keventää edes niin, että matka-aikoja ei siihen luettaisi? 
Kuntouttavan toiminnan osuus eri seuraamusmuodoissa vaihtelee jonkin verran, joka on varmasti perusteltua kunkin seuraamuksen ominaispiirrettä ajatellen. Yhdyskuntapalvelussa kuntouttavaa toimintaa voi olla 0-30 tuntia koko rangaistuksen aikana, yhdyskuntapalvelun nuorille suunnatussa muodossa 0-12(24) tuntia kuukaudessa, valvontarangaistuksessa 10–40(50) tuntia viikossa, ehdollisen vankeuden valvonnassa 0-12(24) tuntia kuukaudessa, nuorisorangaistuksessa 0-8 tuntia viikossa, ehdonalaisen vapauden valvonnassa 0-12(30) tuntia kuukaudessa ja sakkopalvelussa 4-12 tuntia viikossa. Olisiko tässä kuitenkin tilaa pienelle kokonaisuuden hahmottamista helpottavalle yhtenäistämiselle esim. siten, että ”nuorisoykp:n”, ehdollisen vankeuden ja ehdonalaisen vapauden valvonnassa tuntimäärä olisi kaikille sama 0-12(30) tuntia kuukaudessa.
Esityksen 12 §:n mukaan ”…Rikosseuraamuslaitoksen tulee tarvittavassa määrin yhdessä sosiaaliviranomaisten kanssa kartoittaa rikoksesta epäillyn elinolosuhteita ja tukitoimenpiteiden tarvetta…”.  Säätiön mielestä yhteydenpito tulisi olla velvoittavampaa ja sen tulisi kattaa myös yhteistyö henkilön läheisten kanssa.

Säätiö haluaa tuoda esiin myös ne myönteiset kokemukset, joita sillä on asumisvalmennusyksikköönsä tai tukiasuntoihinsa valvottuun koevapauteen sijoitetuista. Sijoitukseen liittyvillä riittävillä tukitoimilla voidaan merkittävästi parantaa rangaistujen sijoittumista yhteiskuntaan ja turvata tarvittavat kuntouttavat jatkotoimet. Palvelujen järjestäjän kannalta vielä ratkaisematta on kuitenkin ne taloudelliset menetykset, joita sille aiheutuu, kun Rikosseuraamuslaitos viime hetkillä peruuttaa syystä tai toisesta (jotka eivät aina tunnut täysin perustelluilta) suunnitellun sijoituksen, jota varten palvelun järjestäjä on jo pitkään tehnyt yhteistyötä sekä Rikosseuraamuslaitoksen että kunnan kanssa, pitänyt asuntoa tyhjillään sijoitusta varten ja  varautunut järjestelyihin henkilön vastaanottamiseksi. Muiden aiheuttamat kustannukset ovat jääneet järjestöpohjaisen palveluntuottajan kannettavaksi, joka ei voi olla oikein.
Asunnottomien sijoittaminen koevapauteen asumispalveluihin edellyttää monilta kunnilta erityisjärjestelyjä, joihin ne eivät ole varautuneet. Esimerkiksi päihteettömän asumisolosuhteen järjestäminen koevapauteen sijoitettavalle voi tuottaa suuria vaikeuksia, sillä usein asunto on tarjolla vain tiloissa, joihin on sijoitettu päihteitä käyttäviä päihdeongelmaisia. 
Sivulla 71 mainittu  toteamus ”Sen sijaan eräisiin yhdyskuntaseuraamuksiin liittyvä sosiaalinen valikoituminen ei ole täysin vältettävissä” on säätiön näkökulmasta väärä viesti. Sen sijasta tulisi mainita, että riittävillä tukitoimilla ja yhteiskunnan vastuunotolla huono-osaisimmatkin voidaan sijoittaa tarkoituksenmukaisesti räätälöityihin yhdyskuntaseuraamuksiin.  

’Parempiosasten’ lisääntyvä valikoituminen yhdyskuntaseuraamuksiin asettaa jatkossa kasvavan haasteen vankiloiden kuntoutustoiminnalle, jota tulisi suunnata nykyistä sopivammaksi huonokuntoisille vangeille. Jo nykyisellään on paikoin vaikea löytää sopivia osallistujia esimerkiksi akkreditoituihin ryhmiin.

